b'\n_START_ARTICLE_\nAkvariumas\n_START_PARAGRAPH_\nAkvariumas (lot. aquarium\xc2\xa0\xe2\x80\x93 vandens talpykla)\xc2\xa0\xe2\x80\x93 da\xc5\xbeniausiai stiklinis indas ar \xc4\xafrenginys, skirtas laikyti, veisti, tirti ar demonstruoti vandens gyv\xc5\xabnus. Akvariumai b\xc5\xabna \xc4\xafvairaus dyd\xc5\xbeio, juose paprastai imituojama nat\xc5\xabrali aplinka, parenkant deguonies kiek\xc4\xaf, temperat\xc5\xabr\xc4\x85, metabolitus, r\xc5\xabg\xc5\xa1tingum\xc4\x85, ap\xc5\xa1vietim\xc4\x85, auginant augalus._NEWLINE_Buitiniai akvariumai naudojami laisvalaikiui, juose da\xc5\xbenai laikomos ma\xc5\xbeos, spalvingos, egzoti\xc5\xa1kos i\xc5\xa1vaizdos \xc5\xbeuvys._NEWLINE_Zoologijos soduose ir mokslo \xc4\xafstaigose \xc4\xafrengtuose akvariumuose tiriama vandens gyv\xc5\xabn\xc5\xb3 ekologija, biologija, selekcija._NEWLINE_Dideliems vandens gyv\xc5\xabnams (banginiams, delfinams, orkoms, v\xc4\x97\xc5\xbeliams) laikyti skirti akvariumai vadinami okeanariumais arba delfinariumais._NEWLINE_Pana\xc5\xa1\xc5\xabs \xc4\xaf akvarium\xc4\x85 \xc4\xafrenginiai Britanijoje prad\xc4\x97ti naudoti XIX a. ketvirtajame de\xc5\xa1imtmetyje, siekiant apsaugoti laivais perve\xc5\xbeamus retus augalus. Akvariumai prad\xc4\x97jo populiar\xc4\x97ti po pademonstravimo parodoje 1851\xc2\xa0m. Akvariumo terminas pirm\xc4\x85 kart\xc4\x85 panaudotas angl\xc5\xb3 nat\xc5\xabralisto ir mokslo populiarintojo Ph. H. Gosse darbuose 1853\xc2\xa0m._NEWLINE_Garsiausi pasaulio akvariumai \xc4\xafrengti Niujorke, Monake, Plymute, Havajuose, Majamyje.\n_START_SECTION_\nLietuvoje\n_START_PARAGRAPH_\nLietuvoje did\xc5\xbeiausi akvariumai yra Klaip\xc4\x97dos j\xc5\xabr\xc5\xb3 muziejuje (nuo 1975\xc2\xa0m.), Ekologijos institute Vilniuje (nuo 1972\xc2\xa0m.)._NEWLINE_2005\xc2\xa0m. prekybos centre \xe2\x80\x9eMega\xe2\x80\x9c \xc5\xa1alia Kauno atidarytas vienas did\xc5\xbeiausi\xc5\xb3 prekybos centruose \xc4\xafrengt\xc5\xb3 akvarium\xc5\xb3 Europoje. Akvariumo auk\xc5\xa1tis siekia 10,65\xc2\xa0m, plotis\xc2\xa0\xe2\x80\x93 4\xc2\xa0m, ilgis\xc2\xa0\xe2\x80\x93 11\xc2\xa0m, talpa\xc2\xa0\xe2\x80\x93 170 000 litr\xc5\xb3, kaina\xc2\xa0\xe2\x80\x93 12 mln. lit\xc5\xb3. Jis patenka \xc4\xaf pirm\xc4\x85j\xc4\xaf auk\xc5\xa1\xc4\x8diausi\xc5\xb3 pasaulio akvarium\xc5\xb3 de\xc5\xa1imtuk\xc4\x85. Statybai panaudota 90 t ypa\xc4\x8d patvaraus akrilo plok\xc5\xa1\xc4\x8di\xc5\xb3, atstojan\xc4\x8di\xc5\xb3 \xc4\xafprast\xc4\x85 stikl\xc4\x85. Akrilo plok\xc5\xa1t\xc4\x97s storis kai kur siekia 30\xc2\xa0cm, o metalin\xc4\x97 akvarium\xc4\x85 laikanti konstrukcija pagaminta i\xc5\xa1 20 ton\xc5\xb3 ner\xc5\xabdijan\xc4\x8dio plieno. Akvariumo technin\xc4\x97se patalpose i\xc5\xa1gaunamas tikras j\xc5\xabrinis vanduo, kuris yra perfiltruojamas biologiniais, putos paskirstymo, sm\xc4\x97lio filtrais.'